Finala de la Roland Garros va fi transmisă sâmbătă, de la ora 16:00, de ProTV. Partida dintre Simona Halep, locul 4 în clasamentul WTA și jucătoarea letonă Jelena Ostapenko, locul 47 WTA, va fi comentată de Cristian Tudor Popescu, care va fi prezent în studio alături de Andreea Esca și Mihai Mironică.

„Pro TV a pregătit un program special pentru finala de la Roland Garros! De la 15:30, Andreea Esca, Mihai Mironică și Cristian Tudor Popescu vor fi în platoul Știrilor Pro TV și vor vorbi despre evoluția Simonei în ultimele meciuri, dar și despre finala Roland Garros, care va începe la ora 16:00, transmisă în direct la Pro TV!”, se arată într-un comunicat al ProTV.

Simona Halep este pentru a doua oară în finala de la Roland Garros și poate aduce trofeul în România, la 39 de ani de la succesul Virginiei Ruzici. Dacă va cuceri titlul la Paris, Simona Halep va deveni numărul 1 mondial.

